Title: พระราชกฤษฎีกาแบ่งส่วนราชการและกำหนดหน้าที่ของส่วนราชการ สำนักงานเลขานุการรัฐมนตรี และสำนักงานปลัดกระทรวง กระทรวงกลาโหม (ฉบับที่ 3) พ.ศ.2532

พระราชกฤษฎีกา

พระราชกฤษฎีกา
แบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี
และสำนักงานปลัดกระทรวง
กระทรวงกลาโหม
(ฉบับที่ ๓)
พ.ศ.
๒๕๓๒

ภูมิพลอดุลยเดช
ป.ร.
ให้ไว้
ณ วันที่ ๑ มิถุนายน พ.ศ. ๒๕๓๒
เป็นปีที่
๔๔ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม

อาศัยอำนาจตามความในมาตรา ๑๕๙ ของรัฐธรรมนูญแห่งราชอาณาจักรไทย
และมาตรา ๑๘ แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรีและสำนักงานปลัดกระทรวง
กระทรวงกลาโหม (ฉบับที่ ๓) พ.ศ. ๒๕๓๒

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ยกเลิกความในมาตรา ๖ ทวิ
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม พ.ศ. ๒๕๐๓
ซึ่งแก้ไขเพิ่มเติมโดยพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม (ฉบับที่ ๒) พ.ศ. ๒๕๒๗และให้ใช้ความต่อไปนี้แทน
มาตรา ๖ ทวิ  สำนักปลัดกระทรวงกลาโหม
มีหน้าที่เกี่ยวกับนโยบายและแผนด้านการทหาร การระดมสรรพกำลัง การงบประมาณ
การตรวจสอบภายใน กิจการของสภากลาโหม การประชาสัมพันธ์ และปฏิบัติราชการอื่นๆ
ซึ่งมิได้อยู่ในอำนาจและหน้าที่ของส่วนราชการในสำนักงานปลัดกระทรวงโดยเฉพาะ
มีปลัดกระทรวงกลาโหมเป็นผู้บังคับบัญชารับผิดชอบ

มาตรา ๔  ให้ยกเลิกความในมาตรา ๙
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม พ.ศ. ๒๕๐๓ ซึ่งแก้ไขเพิ่มเติมโดยพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม (ฉบับที่ ๒) พ.ศ. ๒๕๒๗ และให้ใช้ความต่อไปนี้แทน
มาตรา ๙  กรมการเงินกลาโหม
มีหน้าที่เกี่ยวกับการเงิน การบัญชี เบี้ยหวัด บำเหน็จบำนาญการควบคุมการใช้จ่ายเงินให้เป็นไปตามระเบียบแบบแผนของทางราชการ
และการที่ดินของกระทรวงกลาโหมมีเจ้ากรมการเงินกลาโหมเป็นผู้บังคับบัญชารับผิดชอบ

ผู้รับสนองพระบรมราชโองการ
พลเอก
ชาติชาย  ชุณหะวัณ
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรปรับปรุงหน้าที่ของสำนักปลัดกระทรวงกลาโหมเสียใหม่
โดยกำหนดให้มีหน้าที่เกี่ยวกับการตรวจสอบภายในเพิ่มขึ้น
และสมควรแก้ไขหน้าที่ของกรมการเงินกลาโหมให้สอดคล้องกัน
โดยตัดหน้าที่เกี่ยวกับการตรวจบัญชีออก
เนื่องจากการตรวจบัญชีเป็นส่วนหนึ่งของการตรวจสอบภายในซึ่งอยู่ในหน้าที่ที่เพิ่มขึ้นของสำนักปลัดกระทรวงกลาโหมอยู่แล้ว
จึงจำเป็นต้องตราพระราชกฤษฎีกานี้

ปฐมพร/จัดทำ
๒๖
มกราคม ๒๕๕๐

[๑]
ราชกิจจานุเบกษา เล่ม ๑๐๖/ตอนที่ ๙๓/ฉบับพิเศษ หน้า ๑/๙ มิถุนายน ๒๕๓๒